Svaka autorska riječ na Kuljiševom portalu zagrebačke porezne obveznike koštala je 31,6 kuna. Dobar dio tekstova naprosto je kopiran s portala Zagrebancija.com i Zagreb.hr

ZAGREB » Grad Zagreb dodijelio je drugog srpnja prošle godine udruzi Centar za razvoj demokracije Zagreb 66 tisuća kuna, radi promicanja rada zagrebačke gradske uprave na čelu s Milanom Bandićem. Spomenuta udruga rad Gradske uprave obavezala se promicati putem portala Žurnalisti.com, kojeg vode Denis Kuljiš i Romano Bolković. U tu svrhu na stranicama Žurnalisti.com otvorena je rubrika Zebra. U istoj rubrici Kuljišev i Bolkovićev portal objavio je samo 25 vijesti, iz pera novinarke Sarah Srdar. U pitanju su uglavnom vrlo kratke vijesti, ponegdje od samo dvije do tri rečenice. Sve su objavljene u razdoblju od dva tjedna, od drugog do petnaestog listopada 2014. Samo jedna riječ u rubrici Zebra Grad Zagreb je koštala 26,3 kune. Kad izdvojimo čestitke Milana Bandića upućene za Bajram, odnosno njegova priopćenja i fokusiramo se isključivo na »autorski tekst« – jedna riječ na Kuljiševim Žurnalistima zagrebačke porezne obveznike koštala je 31,6 kuna. Međutim, niti to nije najšokantnije u ovoj priči.

Stari tekstovi

Dobar dio tekstova objavljen u rubrici naprosto je kopiran s portala Zagrebancija.com i Zagreb.hr. Prema pregledu na Google tražilici, čak 15 od 25 tekstova na Žurnalistima kopirano je s drugih portala.

Valja napomenuti da je Žurnalistima, odnosno njihovoj udruzi, Grad Zagreb novac dodijelio mimo redovitog natječaja za medije. Dodijelio im ga je Ured gradonačelnika Milana Bandića. Ugovor s Gradom u ime udruge potpisao je bivši predsjednik Centra za razvoj demokracije Zagreb Boško Crnobrnja.